1.Sissejuhatus

4. juuli 2012. aasta määruses börsiväliste tuletisinstrumentide, kesksete vastaspoolte ja kauplemisteabehoidlate kohta (EMIR) on muu hulgas sätestatud, et kõik standarditud börsivälised tuletislepingud tuleb keskselt kliirida, kõigi tuletislepingute andmed tuleb esitada kauplemisteabehoidlatele ning tehingute puhul, mida ei kliirita keskselt, tuleb rakendada riskimaandamismeetmeid.

EMIRi artikli 1 lõike 4 kohaselt on EMIRi kohaldamisest vabastatud liidu keskpangad ja liidu avaliku sektori asutused, kelle ülesanne on riigivõla haldamine või kes on kaasatud riigivõla haldamisse, ning seega neile kõnealused nõuded ei kehti.

EMIRi artikli 1 lõike 6 kohaselt on komisjonile antud õigus muuta delegeeritud õigusaktidega nende üksuste loetelu, kellele on tehtud erand, kui komisjon jõuab pärast muude jurisdiktsioonide õigusraamistikes keskpankade ja riigivõlga haldavate avaliku sektori asutuste rahvusvahelise käsitlemise analüüsimist ning pärast Euroopa Parlamendi ja nõukogu analüüsi tulemustest teavitamist järeldusele, et kõnealuste kolmandate riikide keskpankade ja nende avaliku sektori asutuste, kelle ülesanne on riigivõla haldamine või kes on kaasatud riigivõla haldamisse, rahapoliitiliste ülesannete puhul on vaja teha erand kliirimis- ja aruandekohustusest ja kohustusest rakendada riskimaandamismeetmeid.

2.Komisjoni eelmised hindamised

Komisjon on seoses börsiväliste tuletistehingutega vaadanud kaks korda läbi keskpankade ja muude avaliku sektori asutuste rahvusvahelise kohtlemise, kelle ülesanne on riigivõla haldamine või kes on kaasatud riigivõla haldamisse.

Esimene läbivaatamine puudutas Jaapani, Šveitsi, USA, Austraalia, Kanada ja Hongkongi õigusraamistikke ning 2013. aastal jõuti järeldusele, et Jaapani ja USA puhul keskpangad ja avaliku sektori asutused, kes vastutavad riigivõla haldamise eest nendes kahes jurisdiktsioonis, täitsid EMIRi artikli 1 lõike 4 kohaselt tingimused nende üksuste loetellu kandmiseks, kelle suhtes kohaldatakse erandit.

Teine läbivaatamine puudutas Austraalia, Kanada, Hongkongi, Mehhiko, Singapuri ja Šveitsi õigusraamistikke ning 2017. aastal jõuti järeldusele, et kõigi nende jurisdiktsioonide puhul keskpangad ja avaliku sektori asutused, kes vastutavad riigivõla haldamise eest nendes jurisdiktsioonides, täitsid EMIRi artikli 1 lõike 4 kohaselt tingimused nende üksuste loetellu kandmiseks, kelle suhtes kohaldatakse erandit.

3.Käesolev hindamine

Käesolev hindamine tehti, kuna Ühendkuningriik esitas 29. märtsil 2017 Euroopa Liidu lepingu artikli 50 kohase teate oma kavatsuse kohta EList välja astuda. Kui lõpeb liidu õiguse kohaldamine Ühendkuningriigi suhtes ja Ühendkuningriigis, ei kohaldataks Ühendkuningriigi keskpanga või avaliku sektori võlahaldusasutuste suhtes enam EMIRi artikli 1 lõike 4 punkti a kohast erandit, mis on tehtud liidu keskpankadele ja avaliku sektori asutustele, kelle ülesanne on riigivõla haldamine või kes on kaasatud riigivõla haldamisse.

Kuni Ühendkuningriigi liidust väljaastumiseni kohaldatakse EMIRit, sealhulgas selle sätteid kliirimis- ja aruandluskohustuste ning riskimaandamismeetmete kohta, Ühendkuningriigis otse. Euroopa Liidust väljaastumise 2018. aasta seaduse osana võttis Ühendkuningriik 26. juunil 2018 EMIRi sätted üle Ühendkuningriigi siseriiklikku õigusesse alates Ühendkuningriigi liidust väljaastumise kuupäevast. Et kõrvaldada probleemid või puudused, mis tulenevad EMIRi ülevõtmisest Ühendkuningriigi siseriiklikku õigusesse, kavatseb Ühendkuningriik muuta või on juba muutnud finantsteenuste ja -turgude seadust 2000 („FISMA“) ja Ühendkuningriigi siseriiklikku õigust, kuhu on EMIR üle võetud, st kandes komisjoni või Euroopa Väärtpaberiturujärelevalve (ESMA) vastutusvaldkonnad ja ülesanded üle rahandusministeeriumile või muudele Ühendkuningriigi ametiasutustele. Käesolevas aruandes esitatud hindamine põhineb sellel õigusraamistikul.

4.Edusammud börsiväliste tuletisinstrumentide turgude reformimisel

Kliirimiskohustus

Vastavalt Ühendkuningriigi siseriikliku õigusakti eelnõule, millega võetakse EMIR siseriiklikku õigusesse üle, säilitatakse kohustus kliirida börsiväliselt tuletisinstrumentidega tehtud tehingud. Kliirimiskohustus hõlmaks põhimõtteliselt kõiki börsiväliseid tuletistehinguid, kehtestades sarnased erandid EMIRi alusel kohaldatavatega.

Aruandekohustus

Vastavalt Ühendkuningriigi siseriikliku õigusakti eelnõule, millega võetakse EMIR siseriiklikku õigusesse üle, säilitatakse kohustus teatada kõigist börsivälistest tuletistehingutest, sealhulgas eeskirjad selle kohta, milline vastaspool vastutab tehingust teatamise eest ja mis teave tuleb esitada.

Riskimaandamismeetmed

Ühendkuningriigi siseriikliku õigusakti eelnõuga, millega võetakse EMIR siseriiklikku õigusesse üle, säilitataks eeskirjad, mis käsitlevad mittekeskselt kliiritavate börsiväliste tuletistehingute puhul nõutud riskimaandamismeetmete kasutamist, sealhulgas eeskirjad tehingute õigeaegse kinnitamise, portfelli kooskõlastava võrdlemise ja vaidluste lahendamise menetluste kohta.